ΓΙΑ ΤΗ ΓΥΝΑΙΚΑ ΚΑΙ ΤΟ ΠΑΙΔΙ ΣΤΙΣ ΤΡΙΤΟΚΟΣΜΙΚΕΣ ΧΩΡΕΣ

Σύνθεση εργασιών των μαθητών του Β1 στο πλαίσιο των Θρησκευτικών

Οι γυναίκες ήδη από τα πολύ παλιά χρόνια δεν είχαν καθόλου ικανοποιητικό και ευχάριστο τρόπο ζωής και έπρεπε να ακολουθήσουν κανόνες που δεν τους επέτρεπαν να κάνουν πολλά πράγματα.

Με το πέρασμα του χρόνου η εικόνα της γυναίκας άλλαξε ριζικά. Η γυναίκα κάποτε αντιλαμβανόταν τον εαυτό ως λιγότερο δυναμικό και αυτόνομο, κυρίως λόγω του ότι ήταν υποχρεωμένη να παραμένει στο σπίτι και να μην εργάζεται, αλλά να ασχολείται μόνο με την ανατροφή των παιδιών. Λίγο πριν και κατά τη διάρκεια του Β’ παγκόσμιου πολέμου η παρουσία της γυναίκας στον χώρο της εργασίας κυρίως, έπαιξε καθοριστικό ρόλο και αυτό ουσιαστικά αποτέλεσε το εισιτήριο για την αναγνώριση της συνεισφοράς της στην κοινωνία.

Σήμερα οι γυναίκες εισέρχονται στην αγορά εργασίας με ραγδαίους βαθμούς. Οι γυναίκες αποτελούν κατά μέσο όρο πάνω από το 50% του εργατικού δυναμικού στα αναπτυγμένα κράτη. Στις μέρες μας οι γυναίκες στις αναπτυγμένες χώρες έχουν ίσα και όμοια δικαιώματα με τους άντρες. Στην Ευρώπη υπάρχουν γραπτοί νόμοι που κατοχυρώνουν τα δικαιώματα και την προστασία των γυναικών. Από την άλλη πλευρά όμως, στις μη αναπτυγμένες χώρες, στις τριτοκοσμικές χώρες δηλαδή, τις γυναίκες και τα παιδιά, τους αντιμετωπίζουν με πολύ υποβαθμισμένο τρόπο, σαν να είναι διαφορετικοί άνθρωποι*.* Έχουν την αντίληψη ότι οι γυναίκες δεν έχουν δικαιώματα αλλά μόνο υποχρεώσεις, με αποτέλεσμα να μην επικρατεί ισότητα ανάμεσα στα δύο φύλλα και οι γυναίκες να βρίσκονται σε μια μόνιμη καταπίεση. Δεν τους δίνεται η δυνατότητα μόρφωσηςή εργασίας και έτσι έχουν στη ζωή τους μόνο τον ρόλο της νοικοκυράς και της μητέρας.Γενικότερα σε αυτές τις φτωχές χώρες το βιοτικό αλλά και το μαθησιακό επίπεδο είναι πολύ χαμηλό, με αποτέλεσμα η σκέψη των ανθρώπων να είναι χαμηλού επιπέδου.

Όσο για τα παιδιά, στις χώρες αυτές δεν έχουν τα βασικά, δηλαδή δεν έχουν να φάνε, δεν έχουν παροχή καθαρού νερού, στέγαση, ενδυμασία, γιατρούς και μονάδες περίθαλψης. Κατά τη γνώμη μου, ένα από τα σημαντικότερα προβλήματα που αντιμετωπίζουν τα παιδιά είναι το μαθησιακό πρόβλημα, δηλαδή το ότι δεν πηγαίνουν σχολείο. Τα παιδιά δουλεύουν σε επικίνδυνες εργασίες, κι ενώ σε άλλες χώρες είναι παράνομο να εργάζονται ανήλικα παιδιά, σε αυτές τις χώρες δεν υπάρχουν νόμοι, παρά μόνο ενάντια στις γυναίκες, και το χειρότερο γυναίκες και παιδιά απειλούνται από σεξουαλική εκμετάλλευση κάθε στιγμή. Έχουμε, λοιπόν, εκατομμύρια απώλειες από παιδεραστία, λαθρεμπόριο, συμμετοχή στον πόλεμο. Ακόμη όμως και τα παιδιά που γλιτώνουν από αυτούς τους κινδύνους γίνονται θύματα της αμορφωσιάς και της αγραμματοσύνης.

**Ένας διάλογος δύο γυναικών από αναπτυγμένη χώρα:**

-Καλημέρα, τι κάνεις ;

-Είμαι λίγο κουρασμένη γιατί δούλεψα χθες 6 αντί για 4 ώρες που δουλεύω καθημερινά.

-Τουλάχιστον, τις πληρώθηκες;

-Φυσικά, αφού υπάρχουν τα εργασιακά δικαιώματα.

-Κατάλαβα, σήμερα τι μαγείρεψες;

-Σήμερα, δεν μαγείρεψα τίποτα εφόσον δεν είχα χρόνο. Εσύ;

-Εγώ, έχω να πάω κομμωτήριο και για αυτό το λόγο θα μαγειρέψει ο άντρας μου.

**Ένας διάλογος δύο γυναικών από μια χώρα του τρίτου κόσμου:**

-Καλησπέρα, τι κάνεις;

-Δεν είμαι καλά, τις βλέπεις αυτές τις μελανιές; Χθες τσακώθηκα με τον άντρα μου και με έδειρε μπροστά στα παιδιά.

-Γιατί, τι έκανες;

-Βγήκα έξω από το σπίτι χωρίς την άδειά του και εκείνος νεύριασε.

-Εμένα την προηγούμενη εβδομάδα με έδειρε, γιατί κοίταξα κάποιον άλλο στα μάτια.

-Μακάρι να ζούσαμε κάπου αλλού, έχω ακούσει πώς βόρεια από εδώ που ζούμε, οι γυναίκες ζουν πολύ καλύτερα από εμάς.

- Εγώ δεν τα πιστεύω αυτά, τι παραπάνω έχουν αυτές οι γυναίκες από εμάς και γιατί να τους το έχει δώσει τόσο απλόχερα ο Θεός;

**Δυο παιδιά να συζητούν για το τι θα απογίνουν τώρα που η ζωή τους έχει αλλάξει προς το χειρότερο και δεν έχουν καν τα απαραίτητα για να ζήσουν...**

Αβντουλάχ: Μουχάμετ, δεν σε βλέπω καλά σήμερα..

Μουχάμετ: Έχεις δίκιο Αβντουλάχ το στομάχι μου πονάει, γιατί δεν έχω φάει τίποτα από χθες το απόγευμα.

Αβντουλάχ: Εμείς οι καημένοι πεθαίνουμε της πείνας, ενώ άλλοι σαν και εμάς στις αναπτυγμένες χώρες πεθαίνουν από το πολύ φαί'...

Μουχάμετ: Μακάρι να μας βοηθούσανε και εμάς αυτοί οι άνθρωποι!

Αβντουλάχ: Μην ανησυχείς φίλε μου, κάποτε θα καταλάβουν και αυτοί πως υπάρχουν άνθρωποι στο κόσμο σαν και εμάς που πεθαίνουν κάθε λεπτό και τότε μόνο θα ανησυχήσουν πραγματικά.

Μουχάμετ: Καλά όλα αυτά, αλλά πρέπει να δούμε τι θα κάνουμε τώρα που τα σπίτια μας χάλασαν από τους πολέμους.

Αβντουλάχ: Εγώ λέω να πάμε να βρούμε μια δουλειά ότι να’ ναι για να βγάζουμε το ψωμί μας.

Μουχάμετ :Ναι δίκιο έχεις, μπας και βγάλουμε το ψωμί μας και ζήσουμε άλλη μια μέρα.

Αβντουλάχ: Πάντως μου λείπουν οι μέρες που είχαμε έστω και λίγο να φάμε και ζούσαμε με τις οικογένειές μας.

Μουχάμετ: Ναι και εμένα μου λείπουν αυτές οι μέρες. Αλλά δεν ωφελεί σε τίποτα να τις θυμόμαστε γιατί δεν θα τις ξαναζήσουμε.

Αβντουλάχ: Εύχομαι αυτοί οι άνθρωποι που ζουν εκεί στη δύση και έχουν να φάνε, να θυμηθούν και εμάς και να μας βοηθήσουν!

Την ώρα που εσύ στενοχωριέσαι γιατί η φίλη σου πήρε καλύτερο μοντέλο κινητού απ’ το δικό σου, κάποια άλλα παιδιά δεν ξέρουν καν τι σημαίνει η λέξη κινητό. Γιατί πολύ απλά το μόνο που τους ενδιαφέρει είναι να εξασφαλίσουν τροφή και στέγη για ακόμη μία μέρα.

 Εσένα σου δίνεται η ευκαιρία για μάθηση παρακολουθώντας καθημερινά μαθήματα στο σχολείο, κι όμως δεν θέλεις να πας και γκρινιάζεις. Ύστερα όταν γυρνάς στο σπίτι η μητέρα σου έχει ετοιμάσει φαγητό, αλλά εσένα δεν σου αρέσει, έτσι δεν τρως … την ίδια στιγμή που χιλιάδες παιδιά δεν έχουν την δυνατότητα να πάνε σχολείο και παρακαλάνε για αυτό! Την ίδια στιγμή που χιλιάδες παιδιά όταν γυρνάνε σπίτι δεν είναι εκεί η μητέρα τους να τους περιμένει με ένα χαμόγελο και ένα πιάτο φαγητό.

 Πρέπει να αρχίσουμε να αντιλαμβανόμαστε τι βάσανα περνάνε κάποια παιδιά της ηλικίας μας και να καταλάβουμε πόσο τυχεροί, αλλά ταυτόχρονα και εγωιστές είμαστε!

*Αυτό που εγώ ένιωσα στο άκουσμα αυτών των απάνθρωπων ενεργειών είτε προς τις γυναίκες είτε προς τα παιδιά δεν ήταν ούτε θυμός ούτε οργή, απλά ντροπή. Ντροπή, όχι μόνο για αυτούς τους ανθρώπους που δε σεβάστηκαν τόσες ανθρώπινες ψυχές και τις θυσίασαν σε βωμούς εθίμων, αλλά και για εμάς που θα μπορούσαμε τουλάχιστον να λέμε ευχαριστώ κάθε φορά που ξαπλώνουμε στο κρεβάτι μας και μια ζεστή προσευχούλα στον Θεό, ώστε να τους βοηθήσει να κουβαλήσουν «τον σταυρό τους». Απλά λοιπόν θα ψελλίσω με τα χείλη της καρδιάς μου:*

*Θεέ μου βοήθησε αυτό το παιδί,*

*που ενώ εγώ διασκεδάζω*

*εκείνο δουλεύει,*

*που ενώ εγώ κοιμάμαι*

*εκείνο ξαγρυπνά από τους πόνους της αρρώστιας.*

*Βοήθησέ το,*

*δώσε του δύναμη να αντέξει*

*και δώσε και σε εκείνο το δικαίωμα που στερείται,*

*ενώ εγώ το έχω και το περιφρονώ*

*να αγαπά και να αγαπιέται…*

Στις κραυγές της αγωνίας και του πόνου των ανθρώπων αυτών με την έμπρακτη προσπάθειά μας μέσα από τους διάφορους οργανισμούς που προσπαθούν να ανεβάσουν το επίπεδο ζωής στις χώρες αυτές (ΓΙΑΤΡΟΙ ΧΩΡΙΣ ΣΥΝΟΡΑ, ACTIONAID, UNESCO κ.λπ. ) ενώνουμε και τις προσευχές μας:

*Σε παρακαλώ θεέ μου, εσύ που φροντίζεις και αγαπάς όλο τον κόσμο, όλα τα βλέπεις και βοηθάς τους πάντες και τα πάντα.*

*Βοήθησε και τα παιδιά που έχουν ανάγκη για τα βασικά αγαθά. Δώσ΄ τους τα απαραίτητα: στέγη, φαγητό και βάλε τα κάτω από τη σκέπη σου.*

*Ω θεέ μου, εσύ τόσο μεγάλος σώσε αυτούς τους ανθρώπους που βρίσκονται παντού σε όλη τη γη και δεν έχουν να φάνε και για αυτό χιλιάδες παιδιά πεθαίνουν από την πείνα … Ω θεέ μου …*

*Θεέ μου, που είσαι τόσο μεγάλος και όλους τους βοηθάς, βοήθησε και αυτούς που δεν έχουν να φάνε. Κάνε το καλό να ανθίσει στη γη και όλοι οι άνθρωποι να έχουν να φάνε και προβλήματα να μην συναντάνε. Όλοι οι άνθρωποι να ζουν αρμονικά να είναι ευτυχισμένοι και να περνούν καλά!!!*

***ΑΓΓΟΥΡΙΔΑΚΗΣ ΕΥΑΓΓΕΛΟΣ, ΑΡΜΕΝΗ ΞΑΝΘΙΑ, ΓΕΩΡΓΑΚΟΠΟΥΛΟΣ ΝΙΚΟΛΑΟΣ, ΓΙΩΤΗ ΧΡΙΣΤΙΝΑ, ΓΡΕΓΟΥ ΤΡΙΑΝΤΑΦΥΛΛΙΑ, ΔΕΝΔΡΙΝΟΣ ΕΥΑΓΓΕΛΟΣ, ΔΗΜΑ ΔΗΜΗΤΡΑ, ΖΑΡΟΓΚΙΚΑ ΕΛΕΝΗ, ΚΑΛΟΓΗΡΟΣ ΙΑΣΟΝ, ΚΑΡΑΘΑΝΑΣΗΣ ΚΩΝΣΤΑΝΤΙΝΟΣ, ΚΟΡΛΟΥ ΙΩΑΝΝΑ, ΜΕΜΑ ΜΠΛΕΡΙΜ, ΜΠΑΚΟ ΣΠΑΡΤΑΚ, ΜΠΡΕΓΚΟΥ ΕΡΒΕΛΙΝΑ, ΝΑΚΑΙ ΚΙΤΣΙΟ, ΤΟΤΣΑ ΑΡΝΤΙΤ, ΜΠΟΥΣΙ ΚΛΕΝΤΙΣ.***

***Υπεύθυνη καθηγήτρια: Ίλια Περκουλίδου, Θεολόγος***